Document ID: 32013D0417

KOMISIJAS ĪSTENOŠANAS LĒMUMS
(2013. gada 31. jūlijs),
ar kuru groza III pielikumu Padomes Direktīvā 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā, attiecībā uz apstrādes veida pievienošanu, lai novērstu dažus dzīvnieku veselības apdraudējumus, kas saistīti ar gaļu
(izziņots ar dokumenta numuru C(2013) 4853)
(Dokuments attiecas uz EEZ)
(2013/417/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 11. pantu,
tā kā:
(1)
Direktīva 2002/99/EK paredz vispārīgus dzīvnieku veselības noteikumus, kuri reglamentē visus dzīvnieku izcelsmes produktu ražošanas, pārstrādes, izplatīšanas un ievešanas posmus Savienībā, tostarp to ievešanu Savienībā no trešajām valstīm.
(2)
Direktīvas 2002/99/EK 4. pantā noteikts, ka, ievērojot konkrētus nosacījumus, dalībvalstis var atļaut tādu dzīvnieku izcelsmes produktu ražošanu, pārstrādi un izplatīšanu, kas nāk no teritorijas vai tās daļas, uz ko attiecas dzīvnieku veselības ierobežojumi. Minētās direktīvas III pielikumā sniegta tabula, kurā noteikti apstrādes veidi, kurus var piemērot dzīvnieku izcelsmes produktiem, lai novērstu dzīvnieku veselības apdraudējumus, kas saistīti ar gaļu un pienu. Minētie apstrādes veidi ir saskaņā ar apstrādes veidiem, kas ieteikti Pasaules Dzīvnieku veselības organizācijas Sauszemes dzīvnieku veselības kodeksa (OIE Sauszemes dzīvnieku veselības kodekss) attiecīgajās nodaļās.
(3)
OIE Sauszemes dzīvnieku veselības kodeksa nodaļā par mutes un nagu sērgu ir iekļauts apstrādes veids, kas nodrošina mutes un nagu sērgas vīrusa deaktivēšanu gaļā.
(4)
Tādēļ minētais apstrādes veids būtu jāiekļauj apstrādes veidu sarakstā Direktīvas 2002/99/EK III pielikumā sniegtajā tabulā kā iedarbīgs paņēmiens mutes un nagu sērgas apdraudējuma novēršanai gaļā.
(5)
Turklāt Direktīvas 2002/99/EK III pielikumā sniegtajā tabulā slimības nosaukums “Aitu un kazu mēris” būtu jāaizvieto ar nosaukumu “Mazo atgremotāju mēris”, lai atsauktos uz šīs slimības oficiālo nosaukumu OIE Sauszemes dzīvnieku veselības kodeksā. Turklāt tabulas nosaukumā būtu jādzēš numurs “1.”, un tabulā nosaukums “GAĻAS Apstrāde” pirms piena apstrādes veidiem būtu jāaizvieto ar nosaukumu “PIENA Apstrāde”.
(6)
Tāpēc attiecīgi būtu jāgroza Direktīvas 2002/99/EK III pielikums.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Direktīvas 2002/99/EK III pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2013. gada 31. jūlijā

Labels: 0
17
6